Христо Смирненски
Разходката на Братиану вкратце
Урок за мало и голямо

chitanka.info

Чудно време за разходки,

ей как слънцето сияе!

Ще излезна аз навънка,

в къщи вече не се трае!

Малко ще се поразходя

там из чуждите градини,

сал че облаче наднича

татък, както ми се чини.

Дявол взел го… Що тъмнее

татък толкоз небосклона?

И ветрец почна да вее…

Що си не вземах балтона!

Няма май да се разведри.

Потъмняха небесата…

Тюх, какви са капки едри!

Дявол взел ти и белята!

Леле… дъжд и град… фъртуна…

Тюх, че ветрове проклети!

Ах, отидох!… Таз кратуна

що се за разходки сети?!

И отнесе урагана

бързо, бързо Братиана

на разходка чак в Одеса

(туй е влашката намеса!)

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.